
注讘讜讚讛 讝专讛 讻讗 注"讘 - 驻讬专讜砖 砖讟讬讬谞讝诇抓

讜住转诪讗 [谞诪爪讗 砖住转诪讛 砖诇 讛诪砖谞讛] 讻讚注转 专' 诪讗讬专 讛讬讗, 砖讗诪专 砖讘讗专抓 讬砖专讗诇 讗讬谉 诪砖讻讬专讬诐. 讚讗讬 [砖讗诐] 转讗诪专 砖讛讬讗 讻讚注转 专' 讬讜住讬, 讛诇讜讗 讘讻诇 讚讜讻转讗 诪讜讙专讬 [诪拽讜诐 诪砖讻讬专讬诐], 讗驻讬诇讜 讘讗专抓 讬砖专讗诇.


讗 砖谞讬谞讜 讘诪砖谞讛, 讜讘讻诇 诪拽讜诐 诇讗 讬砖讻讜专 (讬砖讻讬专) 讗转 讛诪专讞抓 诇讙讜讬, 诪驻谞讬 砖讛讜讗 谞拽专讗 注诇 砖诪讜. 讜注讜讚 转谞讬讗 [砖谞讜讬讛 讘专讬讬转讗], 专讘谉 砖诪注讜谉 讘谉 讙诪诇讬讗诇 讗讜诪专: 诇讗 讬砖讻讜专 讗讚诐 诪专讞爪讜 诇讙讜讬, 诪驻谞讬 砖谞拽专讗 讛诪专讞抓 注诇 砖诪讜 砖诇 讛讬讛讜讚讬, 讜讙讜讬 讝讛 注讜砖讛 讘讜 诪诇讗讻讛 讘砖讘转讜转 讜讘讬诪讬诐 讟讜讘讬诐.


讜诪讚讬讬拽讬诐: 讚讜讜拽讗 诇讙讜讬, 讗讘诇 诇讻讜转讬 (砖讜诪专讜谞讬), 诪讗讬 [诪讛] 讬讛讗 讛讚讬谉? 砖专讬 [诪讜转专], 讜讬砖 诇砖讗讜诇: 讛诇讗 讻讜转讬 讗讬诪专 注讘讬讚 讘讬讛 [讗诪讜专 砖讬注砖讛 讘讛] 诪诇讗讻讛 讘讞讜诇讜 砖诇 诪讜注讚! 讜讚讜讞讬诐: 讘讞讜诇讜 砖诇 诪讜注讚 讗谞谉 谞诪讬 注讘讚讬谞谉 [讗谞讜 讙诐 讻谉 注讜砖讬诐] 讜诪讞诪诪讬诐 诪专讞抓.


 讜注讜讚 诪讚讬讬拽讬诐: 诇讗 讬砖讻讬专 诪专讞抓 诇讙讜讬, 讗讘诇 诇讛砖讻讬专 砖讚讛讜 诇讙讜讬 诪讗讬 [诪讛] 讛讚讬谉? 砖专讬 [诪讜转专], 诪讗讬 讟注诪讗 [诪讛 讟注诐 讛讚讘专]? 讗讬谉 讝讛 拽专讜讬 注诇 砖诪讜 砖诇 讛讬讛讜讚讬 讛诪砖讻讬专, 诪砖讜诐 砖讻讜诇诐 讬讜讚注讬诐 讻讬 讗专讬住讗, 讗专讬住讜转讬讛 拽注讘讬讚 [讛讗专讬住, 讗转 讗专讬住讜转讜 注讜砖讛], 讜注讜讘讚 注讘讜专 注爪诪讜, 讜讗讞专 讻讱 讬砖诇诐 诇讬讛讜讚讬 讞诇拽讜 砖诇讜. 讜讬砖 诇砖讗讜诇: 诪专讞抓 谞诪讬 讗诪专讬 [讙诐 讻谉 讗讜诪专讬诐]: 讗专讬住讗 讗专讬住讜转讬讛 拽注讘讬讚 [讛讗专讬住, 讗专讬住讜转讜 讛讜讗 注讜砖讛], 讜诪讚讜注 讬讬讗住专? 


   
讜诪砖讬讘讬诐: 讗专讬住讗 讚诪专讞抓 诇讗 注讘讚讬 讗谞砖讬 [讗专讬住 砖诇 诪专讞抓 讗讬谉 讗谞砖讬诐 注讜砖讬诐] 讻专讙讬诇, 讜诇讻谉 讛专讜讗讬诐 诪谞讬讞讬诐 砖讛讙讜讬 讛讜讗 专拽 砖讻讬专 讛注讜讘讚 注讘讜专 讛讬讛讜讚讬.


 讜注讜讚 讘注谞讬谉 讝讛 转谞讬讗 [砖谞讜讬讛 讘专讬讬转讗], 专' 砖诪注讜谉 讘谉 讗诇注讝专 讗讜诪专: 诇讗 讬砖讻讬专 讗讚诐 砖讚讛讜 诇讻讜转讬, 诪驻谞讬 砖谞拽专讗转 注诇 砖诪讜, 讜讻讜转讬 讝讛 注讜砖讛 讘讜 诪诇讗讻讛 讘讞讜诇讜 砖诇 诪讜注讚. 讜诪讚讬讬拽讬诐: 讚讜讜拽讗 诇讻讜转讬 诇讗 讬砖讻讬专 讗讘诇 讙讜讬 诪讗讬 [诪讛] 讬讛讗 讚讬谞讜? 砖专讬 [诪讜转专] 诇讛砖讻讬专, 讚讗诪专讬 [砖讗讜诪专讬诐]: 讗专讬住讗, 讗专讬住讜转讬讛 注讘讬讚 [讛讗专讬住, 讗转 讗专讬住讜转讜 注讜砖讛] 讜讗讬谞讜 注讜砖讛 注讘讜专 讛讬讛讜讚讬. 讜讬砖 诇砖讗讜诇: 讗讬 讛讻讬 [讗诐 讻谉], 讻讜转讬 谞诪讬 讗诪专讬 [讙诐 讻谉 讗讜诪专讬诐]: 讗专讬住讗, 讗专讬住讜转讬讛 注讘讬讚 [讛讗专讬住, 讗转 讗专讬住讜转讜 注讜砖讛]!

